
1. Puncte de vedere privind viitoarea reconstrucţie a Irakului 

 

Secretarul de stat, Colin Powell, a declarat, la 2 aprilie a.c., la Bruxelles, cu prilejul unei reuniuni a miniştrilor de externe ai UE, că "europenii şi americanii vor colabora pentru a reconstrui Irakul post-Saddam Hussein. Nu am nici o îndoială că, indiferent de părerile referitoare la război, Statele Unite şi Europa vor colabora pentru a ajuta populaţia eliberată a Irakului să construiască un viitor mai bun pentru regiune". 

Colin Powell a precizat că Statele Unite doresc o Europă "puternică", fiindcă nici o ţară de pe mapamond nu se poate confrunta, singură, cu provocările lumii moderne. "Statele Unite sunt convinse că o Uniune Europeană puternică este bună pentru Europa, pentru America şi pentru comunitatea internaţională (...). Provocările secolului XXI nu pot fi înfruntate de un singur guvern", a precizat responsabilul american. 

Şeful diplomaţiei americane a admis faptul că războiul din Irak a cauzat tensiuni în relaţiile transatlantice, dar consideră că valorile şi interesele UE şi ale Statelor Unite vor depăşi aceste divergenţe. "Nu ne putem aştepta ca democraţiile suverane să aibă aceeaşi poziţie (...), însă valorile şi interesele care ne unesc vor fi mai puternice decât problemele care ne despart", a adăugat responsabilul Administraţiei americane, făcând referire la cooperarea americano-europeană din Balcani şi din Afganistan. 

"Doresc să pun accentul pe operaţiunea «Iraqi Freedom» şi pe participarea comunităţii internaţionale la eforturile de reconstrucţie a ţării după decenii de distrugere în timpul regimului lui Saddam Hussein", a declarat C. Powell. 

El a apreciat că există un consens destul de larg pentru ca Naţiunile Unite să joace un rol în reconstrucţia şi tranziţia politică a Irakului. "Trebuie să stabilim ce fel de rol va juca ONU în Irak, precum şi în privinţa nivelului de aprobare a acţiunii noastre, a acţiunii coaliţiei, aşteptând ajungerea la putere a civililor irakieni", a explicat C. Powell, care a adăugat că "în mod sigur vor exista dezbateri la nivel internaţional privind gradul de autoritate pe care îl va avea ONU şi privind rolul forţelor aliate în perioada de tranziţie a Irakului". 

Marea Britanie, principalul aliat al Statelor Unite în acest conflict, face presiuni ca Administraţia americană să acorde Naţiunilor Unite un rol major, pentru a aplana astfel tensiunile din cadrul comunităţii internaţionale. 

Secretarul de stat american a precizat că în Irak este nevoie de o administraţie militară provizorie, dar a apreciat că aceasta va fi cât se poate de scurtă: "Este important să arătăm că irakienii pot prelua din nou controlul ţării". 

La rândul lor, miniştrii finanţelor din Uniunea Europeană au discutat pentru prima dată posibilitatea implicării financiare în procesul de reconstrucţie a Irakului, în cadrul unei reuniuni care a avut loc la Atena, la 6 aprilie a.c. "Sunt convins că ţările noastre pot avea o contribuţie importantă în acest proiect", a apreciat Nikos Christodoulakis, ministrul elen al finanţelor, care a prezidat această întrunire. 

Mai multe companii europene şi-au exprimat temerile că nu vor fi incluse în procesul de reconstrucţie post-conflict, întrucât Statele Unite, care conduc campania militară din Irak, ar putea favoriza companiile americane. 

Statele europene consideră că organismele internaţionale cum ar fi Organizaţia Naţiunilor Unite trebuie să ia parte la lucrările de reconstrucţie din Irak. Administraţia americană a exclus, însă, posibilitatea unei contribuţii semnificative a ONU, considerând că Statele Unite, care s-au implicat activ în acest război, trebuie să îşi asume rolul cheie. 

"Implicarea Uniunii Europene are o importanţă strategică, pentru că vorbim despre un rol european, o voce comună şi necesară", a apreciat Sauli Niinisto, ministrul finlandez al finanţelor. 

La rândul său, Ernst Welteke, guvernatorul băncii centrale germane, şi-a exprimat speranţa că cele două mari puteri - UE şi SUA - vor colabora în perioada post-conflict. 

Discuţiile de la Atena s-au aflat, deocamdată, într-o fază incipientă, participanţii la reuniune arătând că este destul de dificil să estimeze cu precizie impactul economic şi costurile aferente reconstrucţiei Irakului. 

"În acest moment nu putem anticipa momentul în care va începe acest proces şi nici modul în care se vor desfăşura lucrările", a declarat Pedro Solbes, Comisarul european pentru probleme economice şi monetare. 

Nikos Christodoulakis a subliniat că în topul priorităţilor UE se situează acordarea unui ajutor umanitar, statele europene alocând în acest scop 100 de milioane de euro.

Cu prilejul unei reuniuni a Consiliului de Cooperare al Golfului (CCG), desfăşurată la 8 aprilie a.c. în Kuweit, ţările membre au solicitat Organizaţiei Naţiunilor Unite să acţioneze urgent pentru a-i ajuta pe irakieni să guverneze singuri, după ce războiul din Irak va lua sfârşit. Conform comunicatului final al reuniunii s-a reafirmat necesitatea administrării tuturor problemelor Irakului de către propriul popor. Naţiunile Unite trebuie "să intervină rapid şi eficient pentru a garanta viitorul Irakului, a suveranităţii, unităţii sale teritoriale şi a securităţii populaţiei acestei ţări", se afirmă în documentul semnat de reprezentanţii Arabiei Saudite, Kuweitului, Emiratelor Arabe Unite, Qatarului, Bahreinului şi Omanului. 

*

Potrivit analiştilor politici, "democratizarea Irakului va presupune timp, resurse şi voinţă politică". În condiţiile în care Administraţia americană face primii paşi în formarea unui "nucleu" guvernamental în Irak, dezbaterile asupra misiunii asumate de Statele Unite se intensifică, iar analiştii apreciază că SUA ar putea recurge la mai multe modele de democratizare testate deja. 

Astfel, primul model este cel aplicat în Germania de Vest şi Japonia, după al doilea război mondial, deşi, spre deosebire de Irak, cele două ţări au avut regimuri democratice de-a lungul istoriei. 

Un alt posibil model este cel al ţărilor din Europa Centrală şi de Est, care au instaurat regimuri democratice după destrămarea Uniunii Sovietice, dar, spre deosebire de Irak, aceste state au înlăturat prin forţe proprii regimurile comuniste. 

O altă variantă ar fi situaţia Afganistanului, dar şi în această ţară existase un sistem constituţional democratic, inexistent în cazul Irakului. 

Potrivit observatorilor politici, Administraţia preşedintelui George W. Bush se află într-o situaţie extrem de dificilă, deoarece trebuie să găsească o soluţie care să permită atât democratizarea societăţii irakiene, cât şi retragerea cât mai rapidă a trupelor americane, fără a ceda însă controlul Naţiunilor Unite sau altei organizaţii internaţionale. 

Iniţial, Statele Unite au anunţat că viitorul regim irakian va fi instaurat la cinci luni după înlăturarea lui Saddam Hussein, însă în ultima perioadă acest termen a fost prelungit. În plus, numeroşi analişti politici susţin că instituirea unui climat de securitate în Irak ar putea dura ani de zile, sugerând că situaţia din Afganistan, unde trupele militare sunt prezente chiar la peste un an după înlăturarea regimului talibanilor, s-ar putea repeta. 

O altă dispută privind modelele de democratizare a Irakului se desfăşoară şi în cadrul Administraţiei americane. Pe de o parte, Departamentul de Stat propune implicarea comunităţii internaţionale în aceste eforturi, sub mandatul Naţiunilor Unite, în timp ce responsabilii din cadrul Pentagonului, care privesc cu scepticism acţiunile ONU, au propus o predare rapidă a puterii unei autorităţi interimare conduse de irakieni susţinuţi de Statele Unite. Tot în cadrul Administraţiei americane este analizată şi o a treia variantă, care prevede ca, într-o primă etapă, să fie menţinut controlul american prin prezenţa trupelor militare, cu sprijinul aliaţilor şi implicarea minoră a Naţiunilor Unite, urmând ca, ulterior, armata să cedeze treptat autoritatea unui guvern irakian interimar, care ar conduce ţara până la organizarea de alegeri libere.

 

 2. Raportul Departamentului de stat al Statelor Unite privind respectarea drepturilor omului 

 

Raportul anual al Departamentului de Stat al SUA privind drepturile omului, dat publicităţii la 1 aprilie a.c., acuză China de încălcări grave ale acestor drepturi, criticând, de asemenea, Israelul, Irakul şi alte state din Asia Centrală. 

China este acuzată pentru aplicarea pedepsei cu moartea în absenţa unui proces, folosirea torturii şi maltratarea deţinuţilor, folosirea mijloacelor de presiune pentru a obţine mărturii, arestări şi detenţii arbitrare, izolare prelungită şi încălcarea dreptului la un proces corect. În acelaşi timp, raportul evidenţiază în mod pozitiv eliberarea unor dizidenţi chinezi, pe parcursul anului 2002. 

Raportul Departamentului de Stat subliniază că există o legătură între respectarea drepturilor omului şi securitatea naţională, afirmând că "guvernele care conduc prin forţă şi recurg la violenţe împotriva cetăţenilor lor, deseori îşi ameninţă şi intimidează vecinii". 

"Acolo unde drepturile omului şi libertatea sunt respectate, teroriştii şi tirani nu au sorţi de izbândă, iar conflictul şi haosul nu îşi fac apariţia", a declarat secretarul american de stat, Colin Powell, cu prilejul prezentării raportului. "Valorile democraţiei americane, interesele noastre naţionale şi obligaţiile faţă de comunitatea internaţională impun ca apărarea şi promovarea drepturilor omului să fie incluse în politica noastră externă", a subliniat el. 

În raportul Departamentului de Stat este criticat aspru Irakul, făcându-se referindu-se la "încălcări sistematice ale drepturilor omului, inclusiv crime, tortură, dispariţii, violuri, privarea de libertate a dizidenţilor politici şi a membrilor minorităţilor etnice şi religioase de către Garda Republicană irakiană şi forţele de securitate ale regimului irakian, condus de Saddam Hussein". 

Potrivit raportului, Arabia Saudită a înregistrat o serie de progrese în acest domeniu, însă respectarea drepturilor omului în această ţară nu s-a ameliorat semnificativ. Criticând abuzurile repetate comise de forţele de securitate, lipsa libertăţii de exprimare, mişcare şi religie, raportul subliniază că în Arabia Saudită "continuă să existe probleme grave". În pofida faptului că guvernul Arabiei Saudite a adoptat o serie de măsuri pentru a participa la acţiunile privind promovarea drepturilor omului, cum ar fi decizia de a permite vizita emisarilor Comisiei ONU pentru Drepturile Omului, această ţară continuă, totuşi, să considere legea islamică (sharia) unicul fundament pentru drepturile omului, fără să se alinieze standardelor internaţionale. 

De asemenea, raportul atrage atenţia asupra încălcărilor drepturilor omului de către Israel în teritoriile palestiniene, considerând că, în unele domenii, situaţia s-a înrăutăţit. "La sfârşitul anului trecut, guvernul israelian a arestat aproximativ 6.700 de palestinieni, de trei ori mai mult faţă de 2001. De asemenea, forţele militare israeliene au ucis 990 de palestinieni, alţi 4.382 fiind răniţi", se arată în textul raportului. 

Pe de altă parte, raportul critică şi Autoritatea Palestiniană, serviciile palestiniene de securitate şi organizaţia Al Fatah, care sunt suspectate de implicare în atacurile teroriste comise împotriva Israelului. 

Documentul elaborat de Departamentul de Stat menţionează pe lista statelor care "rezistă schimbării în bine" Turkmenistanul, Kazakstanul şi Uzbekistanul.

În raport se subliniază "semnele de progres" din Columbia, dar se apreciază că "problemele continuă să fie grave, în special în ceea ce priveşte crimele comise în absenţa oricărui proces". 

Pe de altă parte, în Afganistan, Departamentul de Stat apreciază că "se observă o ameliorare semnificativă" în ceea ce priveşte respectarea drepturilor omului, deşi situaţia nu este unitară. 

În final, documentul atrage atenţia asupra traficului de persoane, solicitând unor ţări din Orientul Mijlociu, printre care Emiratele Arabe Unite, Bahrein, Arabia Saudită şi Liban, să adopte măsuri în vederea stopării acestui fenomen. 

*

În ceea ce priveşte situaţia din România, în raport se menţionează că guvernul român respectă, în general, drepturile omului, dar încă mai există probleme referitoare, printre altele, la utilizarea excesivă a forţei de către poliţie, corupţia şi restituirea proprietăţilor. 

Potrivit documentului, ofiţerii de poliţie continuă să îi bată pe deţinuţi şi, conform unor rapoarte, îi hărţuiesc şi folosesc în mod excesiv forţa împotriva rromilor. Justiţia română a anchetat mai mulţi ofiţeri de poliţie suspectaţi de comiterea unor abuzuri şi i-a suspendat din funcţie, cei acuzaţi de desfăşurarea de activităţi penale fiind deferiţi tribunalelor militare. Totuşi, anchetele asupra abuzurilor poliţiei au fost în general de lungă durată şi neconcludente şi rareori s-au finalizat cu pronunţarea unor pedepse. 

Parlamentul a adoptat legislaţia privind transferul către sistemul civil a jurisdicţiei pentru urmărirea abuzurilor comise de poliţie; totuşi, restul forţelor de securitate, inclusiv poliţia de frontieră şi jandarmeria, au rămas părţi componente ale sistemului judiciar militar. 

În raport se mai menţionează că, deşi au fost realizate unele progrese în reforma poliţiei, au fost în continuare semnalate cazuri de tratamente inumane şi degradante. Condiţiile de detenţie rămân severe, cu toate că s-au îmbunătăţit uşor, iar suprapopularea închisorilor rămâne o problemă de actualitate. 

În unele cazuri, autorităţile au încălcat interdicţia privind arestările şi detenţia arbitrare, iar puterea executivă a continuat să influenţeze puterea judiciară, în timp ce problema corupţiei a rămas nerezolvată. Guvernul a restricţionat uneori libertatea de exprimare şi libertatea presei, iar grupurile religioase care nu sunt recunoscute oficial au reclamat instanţelor în drept că sunt tratate în mod discriminatoriu de către autorităţi. 

Alte probleme semnalate în raportul Departamentului de Stat se referă la hărţuirea socială a minorităţilor religioase, violenţa şi discriminarea la adresa femeilor şi restituirea proprietăţilor confiscate în timpul regimului comunist. De asemenea, raportul ridică şi problema numeroşilor copii ai străzii din marile oraşe, precum şi discriminările şi violenţa socială la adresa rromilor, dar şi abuzurile în ceea ce priveşte munca prestată de minori. 

Raportul semnalează şi interferenţele Guvernului în activitatea sindicatelor, precum şi traficul cu femei şi minore pentru prostituţie, subliniind însă faptul că Guvernul a luat măsuri pentru rezolvarea acestei probleme. 

În raport se adaugă că sectorul privat din România a avut o contribuţie de 67,1% la Produsul Intern Brut şi a angajat 62,8% din forţa de muncă, în principal în agricultură, comerţ şi servicii. 

 

3. Aderarea statului Serbia-Muntenegru la Consiliul Europei 

 

Noul stat Serbia-Muntenegru a devenit oficial, la 3 aprilie a.c., în cursul unei ceremonii desfăşurate la Strasbourg, cel de-al 45-lea membru al Consiliului Europei. 

Preşedintele statului, Svetozvar Marovici, a semnat Convenţia Europeană a Drepturilor Omului, unul dintre textele de bază ale Consiliului Europei, precum şi toate protocoalele care garantează dreptul la proprietate, abolirea pedepsei cu moartea, dreptul la libera circulaţie şi interzicerea expulzărilor colective. 

Republica Federală Iugoslavia, devenită Serbia-Muntenegru, şi-a depus cererea de aderare la Consiliul Europei la data de 8 noiembrie 2000. Adunarea Parlamentară şi-a dat acordul pentru aderare la 24 septembrie 2002, iar Comitetul de Miniştri, organismul executiv al Consiliului Europei, a aprobat aderarea noului stat la 26 martie 2003. Comitetul de Miniştri a instituit un program de cooperare post-aderare şi o procedură de monitorizare, pentru a urmări respectarea de către guvernul acestui stat a angajamentelor referitoare la democraţie şi drepturile omului. 

Mai mulţi observatori politici au apreciat că asasinarea premierului sârb Zoran Djindjici a impulsionat decizia finală a Consiliului. 

*

Preşedinţia elenă a Uniunii Europene a salutat aderarea statului Serbia-Muntenegru la Consiliul Europei, apreciind că acest eveniment marchează "un pas important în apropierea acestei ţări de instituţiile europene". Pentru Uniunea Europană, această aderare "va întări stabilitatea internă şi regională, precum şi consolidarea democraţiei şi a drepturilor omului în Serbia-Muntenegru, favorizând astfel perspectiva europeană a acestei ţări şi a regiunii Balcanilor de vest", a declarat preşedinţia elenă a UE. 

Cu prilejul unei conferinţe internaţionale organizate la Vouliagmeni (Atena), primii miniştri ai Greciei şi Macedoniei au cerut responsabililor Uniunii Europene reglementări clare referitoare la aderarea ţărilor europene la forul comunitar. "Deschideţi porţile cu o propunere clară", a solicitat, la rândul său, premierul sârb, Zoran Zivkovic. "Politica bomboanei şi băţului aparţine secolului XX. Politica secolului XXI este aceea a acordurilor clare", a adăugat el, criticând Europa pentru că nu a acordat ajutor tinerilor democraţii din Balcani. 

Premierul macedonean, Branko Crvenkovski, a cerut UE "să facă dovada voinţei sale politice prin implicare în regiune şi prin furnizarea fondurilor necesare". 

Drumul statelor balcanice către UE este "un proces îndelungat", a apreciat şi primul ministru albanez, Fatos Nano, care a propus, între altele, înfiinţarea unui grup regional de luptă împotriva crimei organizate, considerată una dintre cele mai mari ameninţări pentru Balcani de la asasinarea premierului sârb, Zoran Djindjic. 

 

4. Problema reunificării Ciprului 

 

La 2 aprilie a.c., liderul ciprioţilor-turci, Rauf Denktash, a înaintat preşedintelui cipriot, Tassos Papadopoulos, liderul ciprioţilor-greci, mai multe propuneri, între care retrocedarea oraşului Varosha, în schimbul ridicării sancţiunilor impuse Republicii Turce a Ciprului de Nord (TRNC), recunoscută numai de Turcia. 

Printre cele şase propuneri, care ar putea juca un rol "catalizator" pentru un acord mutual acceptat privind reunificarea Ciprului, figurează repopularea sub control cipriot-grec a unei mari părţi a oraşului Varosha, normalizarea relaţiilor comerciale dintre sectoarele turc (nord) şi grec (sud) ale insulei, ridicarea restricţiilor impuse TRNC în domeniul transporturilor şi turismului, libera circulaţie între cele două sectoare ale Ciprului. 

Liderul cipriot-turc a declarat că punerea în aplicare a acestor propuneri va contribui la încheierea unui acord între cele două părţi cipriote, fără ca acesta să se substituie acordului final privind reunificarea insulei Cipru. 

Propunerile lui Rauf Denktash intervin a doua zi după ce premierul turc Recep Tayyip Erdogan a anunţat voinţa guvernului său de a relansa discuţiile asupra reunificării Ciprului. Premierul turc a propus desfăşurarea unui summit greco-turc, la Belgrad, cu prilejul summit-ului şefilor de stat şi de guvern din ţările sud-est europene. Preşedintele cipriot a respins însă această ofertă, afirmând că o eventuală reluare a negocierilor de pace nu se poate face decât pe baza Planului ONU privind reunificarea Ciprului, respins de liderul ciprioţilor-turci. Grecia a acceptat întâlnirea de la Belgrad, dar a subliniat că nu va fi vorba în nici un caz de un summit asupra Ciprului, reprezentanţii acestui stat considerând acest dosar ca o problemă internaţională ce trebuie reglementată în cadrul ONU, în timp ce Turcia doreşte să aducă această problemă în afara contextului Naţiunilor Unite. 

Negocierile privind dosarul problemei Ciprului au eşuat la 11 martie a.c., la Haga, în pofida propunerii ONU de rezolvare a problemei cipriote, precum şi eforturilor Secretarului general al ONU, Kofi Annan, care a făcut numeroase demersuri pentru implementarea Planului ONU. 

Turcia a solicitat, la 3 aprilie a.c., ciprioţilor-greci să reconsidere respingerea ofertei liderului cipriot-turc Rauf Denktash de a retroceda oraşul Varosha, în schimbul ridicării măsurilor de embargo impuse Republicii Turce a Ciprului de Nord. "Este o propunere bine intenţionată şi constructivă, care va ajuta la stabilirea unui climat ce va permite să fie desfăşurate cu succes negocierile în vederea unei reglementări a chestiunii Ciprului", a declarat Tacan Ildem, purtătorul de cuvânt al preşedintelui turc Ahmed Necdet Sezer. 

La 5 aprilie a.c., ministrul turc de externe, Abdullah Gul, a adresat un apel Uniunii Europene pentru ca aceasta să nu distrugă eforturile de reunificare a Ciprului înainte de semnarea, la 16 aprilie, a Tratatului de aderare la Uniune a părţii de sud a insulei, singura entitate recunoscută internaţional. Acesta a apreciat că "data de 16 aprilie nu trebuie să însemne sfârşitul" pentru negocierile dintre cele două părţi cipriote, subliniind că "cei 15" ar fi trebuit "să descrie foarte bine condiţiile acestei integrări". 

Pe de altă parte, primul ministru grec, Costas Simitis, a declarat la 7 aprilie a.c., la Atena, că Turcia nu poate să se integreze în Uniunea Europeană cât timp Cipru rămâne divizat: "Linia care divizează Nicosia separă şi Turcia de Uniunea Europeană. Aderarea Turciei la UE comportă anumite pre-condiţii clare: reglementarea de către Turcia a tuturor problemelor sale cu vecinii prin respectarea prevederilor dreptului internaţional şi a principiilor care guvernează UE".

 

5. Prima misiune militară europeană desfăşurată în cadrul noii Politici Europene de Securitate şi Apărare

 

Primele forţe militare comune din istoria Uniunii Europene - EUFOR (European Union Force) - au devenit în mod oficial operaţionale la 31 martie a.c. în Fosta Republică Iugoslavă a Macedoniei (FYROM), înlocuind forţa de stabilizare a NATO (Allied Harmony a NATO) desfăşurată pe teritoriul acestei ţări, în anul 2001, în urma unui conflict grav între forţele guvernamentale şi Armata Naţională de Eliberare a rebelilor albanezi. 

Uniunea Europeană şi NATO au definitivat la 14 martie a.c. proiectul de acord, iar la 18 martie a.c., miniştrii de externe ai UE şi-au dat acordul final de începere a primei misiuni militare a Uniunii. Acordul, semnat de Secretarul general NATO, George Robertson, şi de ministrul grec de externe, Giorgios Papandreu, cu ocazia unei reuniuni a miniştrilor apărării din UE care a avut loc la Atena, permite schimbul de informaţii confidenţiale între cele două organizaţii, ca şi accesul Uniunii Europene la capacităţile de planificare şi facilităţile logistice ale NATO.

Lordul Robertson a declarat că acordul este "unul dinre cele mai importante elemente din fundaţia proiectului UE de a clădi o politică de securitate şi apărare comună".

La rândul său, Giorgios Papandreu, a cărui ţară deţine în acest moment preşedinţia UE, a descris acordul drept un simbol al încrederii între NATO şi Uniunea Europeană, apreciind că acesta intervine într-un "moment crucial pentru Balcani şi pentru Europa în general".

Operaţiunea condusă de UE în Macedonia este considerată un test-cheie pentru hotărârea şi pregătirea Uniunii în vederea desfăşurării unor astfel de misiuni, în special în perspectiva planurilor sale de preluare, anul viitor, a operaţiunii NATO de menţinere a păcii în Bosnia şi Herţegovina, cu efective de aproximativ 12.000 de persoane, ca şi angajamentului de a constitui o Forţă de Reacţie Rapidă de 60.000 de persoane până la jumătatea acestui an.

Javier Solana, Înaltul Reprezentant al UE pentru Politica Externă şi Securitate Comună, a apreciat că procesul de dezvoltare a capacităţii de asumare a responsabilităţii pentru administrarea crizelor nu va fi derulat într-un timp foarte scurt: "Modernizarea capacităţilor UE va fi un proces continuu care trebuie să se desfăşoare cu hotărâre şi trebuie să fie condus de reprezentanţii ministerelor apărării şi ai ministerelor de externe ai statelor membre UE. Aceştia trebuie să aibă sprijinul intern al tuturor ţărilor membre UE ca să producă suficiente capacităţi, în măsura nevoilor pe care le are lumea de astăzi".

Uniunea Europeană speră ca această misiune să demonstreze că politica europeană de securitate şi apărare nu este afectată de profundele divizări existente în privinţa problemei Irakului.

Misiunea din Macedonia, care poartă numele de cod "Concordia", constituie o mărturie a voinţei europenilor de a-şi asuma un rol mai mare în Balcani, unde UE a mai preluat, în ianuarie a.c., misiunea forţelor de poliţie ale ONU în Bosnia. Misiunea din Macedonia, desfăşurată sub comanda generalului francez Pierre Maral, este formată din 320 de militari şi 80 de civili proveniţi din 27 de ţări - 13 din UE (fără Danemarca şi Irlanda) şi alte 14 care au dorit să participe la această misiune, printre care şi state candidate la Uniunea Europeană. Potrivit planificării, misiunea "Concordia" ar urma să rămână în Macedonia cel puţin şase luni şi are un buget de 6,2 milioane de euro.

Obiectivul EUFOR va fi de a controla aplicarea acordului de pace de la Ohrid şi de a consilia guvernul macedonean în materie de securitate şi apărare.

Preluarea misiunii de către UE a fost posibilă cu acordul Parlamentului macedonean şi ca urmare a depăşirii unei serii de dificultăţi de ordin politic între membri ai NATO (divergenţele dintre Grecia şi Turcia privind reunificarea Ciprului au dus la o întârziere de doi ani) şi în plan operativ între NATO şi UE (schimbul de informaţii).

Acest început istoric pentru UE este privit ca un test pentru capacitatea "celor 15" de a se dota aşa cum au prevăzut, până la sfârşitul anului în curs, cu o forţă de reacţie rapidă pentru intervenţii umanitare şi care să numere în final un efectiv de 60.000 de militari şi civili, în cadrul incipientei politici europene de securitate şi apărare (PESA).

Asemenea predecesorilor lor din Alianţa Nord Atlantică, trupele UE vor acţiona la nivelul unor unităţi limitate în diferite regiuni din ţară, în cadrul a 22 de echipe dotate cu arme uşoare şi 8 cu armament greu, ce vor patrula în vehicule blindate sau elicoptere. 

Misiunea UE va rămâne totuşi strâns legată de NATO, în condiţiile în care la planificarea ei au contribuit experţi de la cartierul general al Alianţei Nord Atlantice, iar supervizorul său este generalul german Rainer Feist, comandant adjunct al forţelor aliate din Europa.

"Inaugurarea primei forţe militare europene constituie un pas important şi un semnal al unei Europe care continuă să crească", a declarat preşedintele Comisiei Europene, Romano Prodi, adăugând că acest "pas important" a trecut, însă, pe planul al doilea din cauza celei mai grave crize pe care au cunoscut-o, după cel de-al doilea război mondial, relaţiile intereuropene, relaţiile transatlantice şi Organizaţia Naţiunilor Unite, referindu-se la profundele divergenţe de poziţie în privinţa problemei irakiene. "În pofida acestor circumstanţe dramatice, nu trebuie să se uite valoarea şi importanţa acestei prime misiuni militare europene", a încheiat Romano Prodi.

 

6. Opinii privind poziţia Chinei în actualul context politic internaţional

 

Analiştii politici apreciază că pentru construcţia unei lumi multipolare, o idee des amintită de diplomaţia franceză, trebuie să existe mai mulţi parteneri de discuţii, iar singura superputere scăpată neatinsă din sistemul bipolar al Războiului Rece nu are prea mulţi asemenea parteneri: "Europa nu îndrăzneşte, Rusia se reface cu greu în urma pierderii imperiului său, (…) SUA au alte probleme".

China a avut în trecut ambiţii de mare putere, dar a revenit la o concepţie mai matură a diplomaţiei, apreciază analiştii politici. Altfel spus, la o viziune mai fatalistă, sau mai cinică, ce se poate rezuma astfel: Statele Unite vor domina sistemul politic internaţional timp de mai multe decenii, este cazul să se ia act de această situaţie şi să se profite de acest fapt pentru a continua dezvoltarea economică. De aici reţinerea de care au dat dovadă liderii chinezi în criza irakiană.

Dezaprobând acţiunea unilaterală a coaliţiei anglo-americane, China a evitat să se alăture în mod explicit declaraţiei antirăzboi reprezentate de Franţa-Germania-Rusia. Există mai multe motive ce pot explica această prudenţă. 

Războiul din Irak desfăşurat fără acordul ONU nu apare în mod unanim ca o schimbare de paradigmă în relaţiile internaţionale. În primul rând pentru faptul că liderii chinezi nu sunt interesaţi decât indirect: Irakul este foarte departe, iar dacă statul chinez este foarte dependent de petrolul din Orientul Mijlociu, Statele Unite i-au dat asigurări cu privire la aprovizionarea sa.

Potrivit analiştilor, conflictul din Kosovo a reprezentat o altă lecţie primită de liderii Chinei: nu trebuie să mizezi prea mult pe solidaritatea celorlalte puteri în faţa Statelor Unite. Chiar în ziua în care Rusia şi China semnau un comunicat comun în care se pronunţau pentru oprirea ostilităţilor şi pentru o reglementare politică, fostul premier rus V. Cernomîrdin încerca să-l determine pe S. Miloşevici să accepte semnarea unui acord politic în plin conflict militar.

Analiştii politici consideră că acelaşi scenariu s-ar putea repeta şi în situaţia în care China s-ar situa în mod explicit pe o poziţie antiamericană. Stabilitatea relaţiilor chino-americane apare esenţială pentru securitatea cadrului regional, preocupare principală a liderilor chinezi. Aceştia nu au uitat că, în discursurile preelectorale ale lui George W. Bush, China era desemnată drept viitorul adversar "numărul unu", care va ocupa locul lăsat vacant de fosta Uniune Sovietică.

Atentatele din 11 septembrie 2001 şi declaraţiile de solidaritate ale liderilor chinezi cu Statele Unite au permis Chinei să se integreze în coaliţia antiteroristă, aceasta prezentând şi ea motivele sale: islamiştii din regiunea musulmană Sinkiang. Cu atât mai mult cu cât, în pofida divergenţelor ideologice, raporturile dintre conducerea chineză şi preşedinţii republicani americani au fost în general mai bune decât cu cei democraţi, întrucât primii nu plasează drepturile omului în centrul preocupărilor lor.

Din perspectiva Chinei, Statele Unite apar în regiune în acelaşi timp şi ca o putere intrusă şi ca un factor de stabilitate, în acest sens contribuind şi alianţele pe care le au cu Japonia şi cu Coreea de Sud. Principala preocupare a liderilor chinezi o reprezintă Coreea de Nord, unde SUA pot interveni după ce se va încheia conflictul din Irak. Aceasta temere vine în sprijinul ideii potrivit căreia liderii chinezi trebuie să amelioreze relaţiile lor strategice cu SUA pentru ca preţul diplomatic al unei acţiuni în forţa în Peninsula Coreea să fie suficient de mare pentru a-i descuraja.

Acelaşi raţionament este valabil în cazul Taiwanului. Analiştii apreciază că prudenţa este în prezent cea mai mare miză. Integrarea arhipelagului în continent prin intermediul cooperării economice este o problemă de răbdare. Astfel se poate trece şi peste provocările autorităţilor de la Taipei, care au solicitat recent proclamarea independenţei. Întărind raporturile cu SUA, China diminuează riscurile de acest fel ce pot să apară din partea liderilor taiwanezi.

Potrivit analiştilor politici, pentru aceste motive China preferă să se acomodeze cu o lume unipolară, modelată de către Statele Unite mai degrabă decât "să se plaseze în avangarda reflecţiilor asupra multipolarităţii". Aceştia apreciază că nici în situaţia în care China s-ar fi alăturat Franţei, Germaniei şi Rusiei în Consiliul de Securitate, războiul din Irak nu ar fi fost împiedicat: "pentru ca o cooperare să fie reuşită, este necesar un «leadership», şi nici una din cele trei ţări nu este realmente în măsură să exercite acest rol".

În concluzie, în circumstanţele actuale, pe de o parte, China nu va milita în mod activ în favoarea unei lumi multipolare, pe de altă parte, un diferend chino-american constituie o sursă de tensiuni internaţionale de mare anvergură, iar liderii chinezi nu sunt interesaţi, deocamdată, decât de ritmul de creştere economică a ţării.

 

7. Rezultatele primului sondaj Eurobarometru privind activitatea ştiinţifică 

 

Potrivit primului sondaj "Eurobarometru" pe teme ştiinţifice realizat de Comisia Europeană atât în cele 13 ţări candidate la aderare, cât şi în cele 15 state membre ale Uniunii Europene, "tinerii din ţările candidate privesc ştiinţa ca pe un domeniu atractiv, dar cu puţine şanse de a deveni carieră, din cauza salarizării necorespunzătoare". Mai mult de jumătate dintre cei intervievaţi (persoane având peste 15 ani) arată un interes redus pentru ştiinţă şi tehnologie, tinerii din Cipru şi Ungaria fiind cei mai dispuşi să valorifice cunoştinţele ştiinţifice. 

"Tineretul nu este interesat de o carieră ştiinţifică, menţionând salariile mici ca principală justificare pentru acest lucru", a declarat, cu ocazia prezentării rezultatelor sondajului, Stephen Gosden, director general pentru cercetare în cadrul Comisiei Europene. "Totuşi, opt persoane din zece care au răspuns la interviul reprezentanţilor UE au apreciat că ştiinţa le poate îmbunătăţi calitatea vieţii şi poate vindeca bolile mortale, dar şi că, la nivel european, cercetarea are rezultate pozitive", a adăugat oficialul UE. 

Rezultatele sondajului indică faptul că 56% dintre locuitorii statelor candidate nu sunt nici interesaţi şi nici informaţi despre ştiinţă şi tehnologie (media statelor membre UE fiind de 45%) şi numai 35% dintre aceştia şi-au exprimat interesul pentru ştiinţă. Două treimi dintre participanţii la sondajul de opinie consideră că sunt slab informaţi, rezultatele fiind diferite de la o ţară la alta. Cel mai ridicat interes pentru ştiinţă şi tehnologie este înregistrat în Cipru (58%), Malta (50%) şi Slovenia (50%), pe ultimul loc aflându-se Turcia, valoarea înregistrată în sondaj fiind mai mică decât media Uniunii Europene (22%), în timp ce procentul României coincide cu media UE (35%). 

Cetăţenii statelor candidate percep ştiinţa ca având o valoare pozitivă şi au mari aşteptări în ceea ce priveşte progresul acesteia. În medie, opt cetăţeni din zece consideră că ştiinţa şi tehnologia "fac viaţa mai sănătoasă, mai uşoară şi mai confortabilă şi că poate contribui la vindecarea bolilor considerate incurabile, precum cancerul şi SIDA". 

Mulţi dintre europeni, mai ales cei din statele membre, apreciază că ştiinţa are o valoare neutră, numai aplicarea unei descoperiri ştiinţifice putând avea efecte pozitive sau negative. În acest sens, responsabilitatea pentru folosirea necorespunzătoare a invenţiilor este atribuită oamenilor de ştiinţă de către aproape jumătate dintre intervievaţii din statele candidate. De exemplu, potrivit rezultatelor Eurobarometrului, cetăţenii statelor candidate consideră că oamenii de ştiinţă sunt responsabili, împreună cu mediul industrial, de criza provocată de encefalopatia bovină spongiformă. 

Obiectivele sondajului pe teme de ştiinţă coincid cu cele prezentate în cadrul summit-urilor europene pe teme economice: transformarea Europei în zona cu cea mai dinamică economie din lume, acordarea a 3% din PIB pentru sectoarele de cercetare şi, respectiv, creşterea cu 500.000 a numărului de cercetători, prin cooptarea cât mai multor tineri în acest domeniu 

Tinerii sunt de acord, în proporţie mai mare decât cei în vârstă (67% faţă de 62%) cu ideea că progresele în ştiinţă determină schimbări prea bruşte ale modului de viaţă. Atât tinerii, cât şi cei în vârstă susţin că existenţa umană se bazează prea mult pe ştiinţă şi prea puţin pe credinţă (49% faţă de 55%). Conform Eurobarometrului, un fapt interesant este acela că un procent de 54% din tineri consideră astrologia o ştiinţă şi un procent identic crede că "anumite numere poartă noroc unor oameni". 

 

 8. Bilanţul provizoriu al victimelor sindromului respirator acut sever (SARS) 

 

Organizaţia Mondială a Sănătăţii (OMS) a realizat, cu sprijinul serviciilor naţionale de sănătate, un raport în care este prezentat bilanţul victimelor pe care sindromul respirator acut sever (SARS) le-a făcut în întreaga lume, împreună cu numărul celor care au contactat acest virus. 

 

Potrivit raportului dat publicităţii la 8 aprilie a.c., la Geneva, numărul total al celor afectaţi, la nivel mondial, de acest sindrom este în prezent de 2.600 de persoane, dintre care 101 au decedat: 

 

Australia - 8 cazuri, nici un deces înregistrat 

Belgia - un caz, nici un deces 

Brazilia - un caz, nici un deces 

Canada - 187 de cazuri, 8 decese 

Cehia - 17 cazuri, nici un deces 

China - 1.190 de cazuri, 53 de decese 

Elveţia - 2 cazuri, nici un deces 

Filipine - 23 de cazuri, nici un deces 

Franţa - un caz, nici un deces 

Germania - 5 cazuri, nici un deces 

Hong Kong - 800 de cazuri, 20 de decese 

Indonezia - 6 de cazuri, nici un deces 

Irlanda - un caz, nici un deces 

Israel - un caz, nici un deces 

Italia - 3 cazuri, nici un deces 

Japonia - 9 cazuri, nici un deces 

Laos - un caz, nici un deces 

Malaiezia - 14 cazuri, nici un deces 

Marea Britanie - 3 cazuri, nici un deces 

Mexic - un caz, nici un deces 

Panama - un caz, nici un deces 

Portugalia - un caz, nici un deces 

România - 2 cazuri, nici un deces 

Singapore - 103 de cazuri, 6 decese 

Spania - un caz, nici un deces 

Sri Lanka - 5 cazuri, 4 decese 

Suedia - un caz, nici un deces 

Taiwan - 15 cazuri, nici un deces 

Thailanda - 7 cazuri, 2 decese 

Statele Unite - 100 de cazuri, nici un deces 

Vietnam - 60 de cazuri, 24 decese.

 

De asemenea, Organizaţia Mondială a Sănătăţii a anunţat că în curând vor fi cunoscute rezultatele unui test asupra virusului acut respiratoriu, fapt ce va permite determinarea locului de provenienţă al virusului. Deocamdată, OMS a evitat să precizeze dacă pneumonia atipică a început să se extindă din China.

 

Potrivit recomandărilor OMS, Europa, care a înregistrat, în 12 ţări, aproape 40 de cazuri de pneumonie atipică, încearcă să ia măsurile necesare în astfel de situaţii. OMS a recomandat să se evite călatoriile în Hong Kong şi provincia Guangdong (China), regiunile cele mai afectate. De asemenea, a fost întărită securitatea pe aeroporturile europene, iar OMS recomandă realizarea filtrelor medicale a pasagerilor la plecarea din ţările afectate. 

Cu toate acestea, sindromul virusului acut respiratoriu (SARS), care a declanşat epidemia de pneumonie atipică, se extinde într-un ritm crescând, astfel încât la fiecare 24 de ore sunt înregistrate pe plan mondial, în medie, 300 de noi cazuri de persoane infectate. Epidemia a luat proporţii în Hong Kong, unde numărul persoanelor infectate cu SARS se dublează practic zilnic.

PAGE  
1

